b'\n_START_ARTICLE_\nJoe Kuhel\n_START_SECTION_\nPoklicna pot\n_START_PARAGRAPH_\nV svoji 18-letni karieri je Kuhel odbijal s povpre\xc4\x8djem 0,277, odbil 131 doma\xc4\x8dih tekov in domov poslal 1049 tekov. Kot igralec je nastopil na skupno 2104 tekmah._NEWLINE_V Ameri\xc5\xa1ki ligi je Kuhel med 30. letimi 20. stoletja veljal za najbolj\xc5\xa1ega obrambnega igralca prve baze, a je zaradi po\xc5\xa1kodb pogosto moral zapu\xc5\xa1\xc4\x8dati igri\xc5\xa1\xc4\x8de, posledi\xc4\x8dno pa je tudi imel te\xc5\xbeave z doslednostjo svoje igre. Ker je ve\xc4\x8dino svojega \xc4\x8dasa igral v za odbijalce neprijaznem Griffith Stadiumu, je njegov izkupi\xc4\x8dek doma\xc4\x8dih tekov precej manj\xc5\xa1i, kot bi bil v stadionu manj\xc5\xa1ega obsega._NEWLINE_Svojo igralsko pot v ligi MLB je pri\xc4\x8del leta 1930 z mo\xc5\xa1tvom Washington Senators. Leto kasneje je na polo\xc5\xbeaju prve baze za nedolo\xc4\x8den \xc4\x8das zamenjal Joea Judgea. Nastopil je na 139 tekmah, na katerih je odbijal s povpre\xc4\x8djem 0,269, odbil osem doma\xc4\x8dih tekov in domov poslal 85 tekov. Leta 1933 se je mo\xc5\xa1tvo iz Washingtona prebilo do Svetovne serije. Kuhel je k temu precej pripomogel: odbijal je s povpre\xc4\x8djem 0,322, odbil 11 doma\xc4\x8dih tekov in domov poslal 107 tekov. Skupno je zbral kar 194 udarcev vpolje. Prav tako je na svojem polo\xc5\xbeaju (prva baza) Ameri\xc5\xa1ko ligo vodil v izlo\xc4\x8ditvah._NEWLINE_Leto kasneje je po dobrem za\xc4\x8detku (odbijalsko povre\xc4\x8dje 0,289 in tri doma\xc4\x8di teki v 63 tekmah) utrpel zlom gle\xc5\xbenja, zaradi katerega je moral izpustiti preostanek sezone. Do sezone 1935 je okreval in igral na 151 tekmah, a se je njegovo OP spustilo na 0,261, domov pa je poslal 74 tekov. Svojo najbolj\xc5\xa1o sezono v karieri je imel leto kasneje, ko je odbijal s povpre\xc4\x8djem 0,321 in odbil 16 doma\xc4\x8dih tekov, postavil pa tudi ve\xc4\x8d osebnih rekordov (42 udarcev v polje za dve bazi, 118 tekov, poslanih domov), ukradel je 15 baz, z udarci pa je bil izlo\xc4\x8den le 30-krat. Njegovo odli\xc4\x8dno sezono so nagradili tudi \xc5\xa1portni pisci: na glasovanju za Najkoristnej\xc5\xa1ega igralca Ameri\xc5\xa1ke lige je kon\xc4\x8dal na 6. mestu, na katerem je bil izena\xc4\x8den z Vernom Kennedyjem. Prehiteli so ga le Lou Gehrig, Luke Appling, Earl Averill, Charlie Gehringer in Bill Dickey, sam pa je pri glasovanju prehitel velika imena, kot so bili Joe DiMaggio, Tommy Bridges, Hal Trosky in Jimmie Foxx._NEWLINE_Po svojem odli\xc4\x8dnem letu je v letu 1937 nekoliko nazadoval - odbijal je s povpre\xc4\x8djem 0,283, a zbral manj doma\xc4\x8dih tekov in tekov, poslanih domov. Vse skupaj se je kon\xc4\x8dalo z menjavo igralcev - pred sezono 1938 so ga v zameno za polo\xc5\xbeajskega soigralca Zekea Bonuro poslali k mo\xc5\xa1tvu Chicago White Sox. V manj\xc5\xa1em Comiskey Parku je Kuhel odbil precej ve\xc4\x8d doma\xc4\x8dih tekov - med letoma 1939 in 1941 je povpre\xc4\x8dno odbijal po 18 doma\xc4\x8dih tekov na leto, leta 1940 pa je izena\xc4\x8dil Bonurov rekord ekipe z 27 doma\xc4\x8dimi teki. Po slabih sezonah 1942 (OP 0,249, \xc5\xa1tiri doma\xc4\x8di teki, 52 tekov, poslanih domov) in 1943 (0,213, pet doma\xc4\x8dih tekov, 46 tekov, poslanih domov) se je klub odrekel njegovim uslugam._NEWLINE_Pred sezono 1944 se je Kuhel vrnil v Washington, kjer je v svojih dveh sezonah s klubom odbijal s povpre\xc4\x8djem 0,282. Po povratku Mickeya Vernona iz boji\xc5\xa1\xc4\x8d 2. svetovne vojne ga je klub prodal ekipi Chicago White Sox, kjer se je po treh nastopih kot odbijalec s klopi igralsko upokojil._NEWLINE_Leta 1948 se je vrnil v Washington, kjer je postal upravnik mo\xc5\xa1tva. V dveh sezonah je njegovo mo\xc5\xa1tvo zmagalo na 106 tekmah in izgubilo na 201, kon\xc4\x8dalo pa na 7. in 8. mestu. Po odpustitvi je v Ameri\xc5\xa1ki zvezi upravljal \xc5\xa1e mo\xc5\xa1tvo Kansas City Blues.\n_START_SECTION_\nSmrt\n_START_PARAGRAPH_\nUmrl je v Kansas Cityju v Kansasu pri starosti 77 let. Pokopan je na pokopali\xc5\xa1\xc4\x8du Forest Hill Cemetery v Missourijskem delu mesta.'